Bergen byarkiv

Bergen byarkiv ble opprettet i 1979 og holder til i deler av Hansa bryggeris gamle anlegg i Kalfarveien 82 i strøket Kalfaret. Bergen byarkiv er arkivmyndighet og arkivdepot for Bergen kommune.
I tillegg forvalter Bergen byarkiv en rekke privatarkiver.

Byarkivets arkivmateriale er i hovedsak fra perioden 1702 (bybrannen) – 2000, det eldste materialet er fra 1550 og det yngste fra 2011. Det geografiske området som dekkes er stort sett begrenset til nåværende Bergen kommune, dvs. tidligere Bergen by/fylke samt de tidligere omegnskommunene Arna (inkl. Haus), Fana, Laksevåg (med de eldste delene av Askøy), Årstad, Åsane og Landsognenes formannskapsdistrikt. Enkelte privatarkiver inneholder informasjon om hele fylket eller Vestlandet, og noen har materiale fra hele verden.

Oppgaver
Bergen byarkiv har fire hovedoppgaver:
 Utvikle og kontrollere kommunens arkivfunksjoner
 Oppbevare, sikre og betjene de arkivsakene som ikke lenger trengs i den daglige forvaltningen
 Fremme utnyttelsen av arkivsakene som kildemateriale
 Motta og samle inn privatarkiver som er viktige for byen, og fremme kjennskapet til byens historie bl.a. i samarbeid med stiftelsen Lokalhistorisk Arkiv i Bergen.

Bergen byarkiv har ansvar for det nåværende kommunale forvaltningsområdet, materiale fra tidligere kommunale forvaltningsområder fra den perioden de var kommunale, og fra privat sektor i Bergen. Sentralarkivet har i utgangspunktet ansvaret for arkiver fra inneværende arkivperiode. De enkelte avdelingene i kommunen har selv ansvar for det materialet som ikke er avlevert til byarkivet eller omfattes av Sentralarkivets tjenester. For det meste dreier dette seg om materiale etter kommunesammenslutningen i 1972, selv om en del enheter fremdeles har arkiver som er eldre enn dette.

Avdelinger 
Bergen byarkiv har fem avdelinger, i tillegg til administrasjonen.

Avdeling for depot og katalog tar i mot arkiver som skal avleveres til Bergen byarkiv, og har blant annet ansvar for drift og sikkerhet i arkivlokalene. 
Avdeling for formidling og publikumstjenester gjør materiale fra arkivet tilgjengelig etter henvendelser fra publikum, og gjennom ulike tiltak som utstillinger, publikasjoner og nettsider.
Avdeling for moderne arkiv utarbeider og vedlikeholder rutiner for arkivdanning i kommunen, tar i mot elektroniske arkiver som skal avleveres, utarbeider innsynløsninger, og digitaliserer arkivmateriale på oppdrag fra både offentlige og private aktører.
Avdeling for private arkiv og oppdragsvirksomhet systematiserer og katalogiserer arkiver for offentlige og private aktører, og jobber for å sikre bevaring av private arkiver.
Avdeling sentralarkivet er kommunens dokumentsenter med den daglige arkivfunksjonen for byrådsavdelingene og en rekke av oppfølgingsenhetene, og har ansvar for å publisere offentlig journal for kommunen.

Arkivene
Emnemessig ligger størstedelen av arkivene innenfor det nåværende kommunale forvaltningsområdet, men det er også store og mange arkiver fra bedrifter og organisasjoner, f.eks.:

 Kommunestyre/formannskap/sentraladministrasjon
 Skolevesen og skoler
 Sosialvesen og sosiale institusjoner
 Helsevesen med institusjoner
 Bergen brannvesen
 Vei-, vann- og kloakkvesen
 Alvøen Papirfabrikk
 Arne Fabrikker
 Trengereid Fabrikker
 Salhus Tricotagefabrik
 Solheimsviken A/S
 Hansa bryggerier
 Arkitektarkiver
 Nordlandshandlerne på Bryggen
 Bergen Haandværks- og Industriforening
 Bergens Handelsforening
 Fagforeninger
 Buekorps
 Idrettslag
 Speider- og friluftsorganisasjoner
 Legater, institusjoner og privatpersoner (St. Jørgens Hospital)

I samarbeid med veteranorganisasjonene i regionen, Bergen forsvarsforening og Hordaland fylkesarkiv ble prosjektet Motstandsarkiv i Bergen opprettet. Her er det beretninger, minnestoff og arkivmateriale om motstand og dagligliv i Bergen under siste krig, vesentlig innsendt av enkeltpersoner. Materialet oppbevares ved Bergen byarkiv.

Byarkivet har i 2012 ca.  hyllemeter arkivsaker fordelt på ca. 3210 enkeltarkiver som er levert i ca. 4868 omganger. Gjennomsnittlig tar byarkivet imot 800–1300 hyllemeter arkivsaker pr. år. Den gjennomsnittlige arkivproduksjon i kommunen er 700–800 hyllemeter.

Eksterne lenker 
 Byarkivets nettside
 Bergen byleksikon på nett, om byarkivet
 Historier fra en bydel – Årstad
 Bergen Byarkiv Digitaliserer Byggesaksarkivet - Video på YouTube
 Byarkivets nettutstilling for A-2842 Waldemar Jørgensens fotoarkiv
 Oppslagsverket oVe, Bergen byarkiv
 Byen som reiste seg fra ruinene - (nettutstilling for bybrannen 1916)

Kultur i Bergen
Bergens historie
Arkiver i Norge
Etableringer i 1979
Bergenhus